ທ່ານຫງວຽນຊວັນຝຸກ, ກຳມະການກົມການເມືອງ, ນາຍົກລັດຖະມົນຕີແຫ່ງ ສາທາລະນະລັດສັງຄົມນິຍົມ ຫວຽດນາມ. (ພາບ: TTXVN)
ຄຳນຳຂອງຄະນະບັນນາທິການ: ວັນທີ 29 ພຶດສະພາ 2017, ຢູ່ທີ່ ຮ່າໂນ້ຍ, ກົມການເມືອງ, ຄະນະເລຂາທິການສູນກາງພັກກອມມູນິດຫວຽດນາມ ໄດ້ຈັດຕັ້ງກອງປະຊຸມອອນໄລທົ່ວປະເທດ ເພື່ອຮ່ຳຮຽນ, ເຊື່ອມຊຶມບັນດາມະຕິກອງປະຊຸມສູນກາງຄັ້ງທີ 5 ສະໄໝທີ XII ຂອງພັກ. ສະຫາຍຫງວຽນຊວັນຝຸກ, ກຳມະການກົມການເມືອງ, ນາຍົກລັດຖະມົນຕີແຫ່ງ ສສ ຫວຽດນາມ ໄດ້ມາຮ່ວມແລະກ່າວປາໄສຊີ້ນຳກອງປະຊຸມ. ວາລະສານກອມມູນິດຂໍເປັນກຽດແນະນຳເນື້ອໃນບົດປາໄສດັ່ງກ່າວ ຂອງສະຫາຍ ຫງວຽນຊວັນຝຸກ.
ກອງປະຊຸມຄັ້ງທີ 5 ຂອງຄະນະບໍລິຫານງານສູນກາງພັກສະໄໝທີ XII ໄດ້ຮັບຮອງຜ່ານຫຼາຍເອກະສານທີ່ສຳຄັນ, ໃນນັ້ນມີ 3 ມະຕິຄື: “ບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ”; “ສືບຕໍ່ຈັດວາງຄືນໃໝ່, ປ່ຽນແປງໃໝ່ ແລະ ຍົກສູງປະສິດທິຜົນຂອງວິສາຫະກິດແຫ່ງລັດ”; ແລະ “ພັດທະນາເສດຖະກິດເອກະຊົນໃຫ້ກາຍເປັນກຳລັງໜູນທີ່ສຳຄັນ ຂອງພື້ນຖານເສດຖະກິດຕະຫຼາດກຳນົດທິດສັງຄົມນິຍົມ”.
ໃນຄຳປາໄສປິດກອງປະຊຸມ, ສະຫາຍເລຂາທິການໃຫຍ່ ຫງວຽນຝູຈ້ອງ ໄດ້ເນັ້ນວ່າ: “ສາມມະຕິສະເພາະບັນຫາກ່ຽວກັບເສດຖະກິດ ທີ່ສູນກາງພັກປະກາດໃຊ້ໃນກອງປະຊຸມຄັ້ງນີ້ ລ້ວນແຕ່ແມ່ນບັນດາບັນຫາທີ່ສຳຄັນພິເສດສຳລັບການປະຕິບັດໜ້າທີ່ຈຸດໜັກໃຈກາງ ທີ່ກອງປະຊຸມໃຫຍ່ຄັ້ງທີ XII ວາງອອກມາ ເພື່ອພັດທະນາເສດຖະກິດ-ສັງຄົມ”.
ເນື້ອໃນຈຸດໜັກຂອງບັນດາມະຕິເຫຼົ່ານີ້ແມ່ນ ບັນດາທິດທາງໃຫຍ່, ມີລັກສະນະບຸກທະລຸກ່ຽວກັບລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ, ຈັດວາງຄືນໃໝ່ໂຄງປະກອບວິສາຫະກິດແຫ່ງລັດແລະພັດທະນາເສດຖະກິດເອກະຊົນ. ນີ້ແມ່ນບັນດາເຈົ້າພາບທີ່ສຳຄັນທີ່ສຸດ, ແມ່ນບ່ອນຜະລິດຊັບສິນວັດຖຸສິ່ງຂອງຕົ້ນຕໍຂອງພື້ນຖານເສດຖະກິດ.
ໃນນັ້ນ, ຂົງເຂດເສດຖະກິດແຫ່ງລັດເຖິງວ່າຈະຖືກຫຼຸດລົງທາງດ້ານຈຳນວນ ຈາກປະມານ 12.000 ວິສາຫະກິດໃນປີ 1990 ລົງເປັນ 6.000 ວິສາຫະກິດໃນປີ 2001 ແລະ 652 ວິສາຫະກິດໃນປີ 2016 ກໍ່ຕາມ ແຕ່ກໍ່ເປັນກຳລັງວັດຖຸທີ່ສຳຄັນ; ມັນໄດ້ປະກອບສ່ວນເກືອບ 30% ຂອງ ຈີດີພີ; ມັນມີຊັບສິນທັງໝົດຫຼາຍກວ່າ 3 ລ້ານຕື້ດົ່ງ; ທຶນລວມຍອດຂອງເຈົ້າກຳມະສິດຫຼາຍກວ່າ 1,37 ລ້ານຕື້ດົ່ງ; ກຳໄລລວມຍອດທີ່ຍັງບໍ່ທັນເສຍພາສີຫຼາຍກວ່າ 161 ພັນຕື້ດົ່ງ; ມອບລາຍໄດ້ເຂົ້າງົບປະມານຂອງລັດຫຼາຍກວ່າ 246 ພັນຕື້ດົ່ງ.
ກ່ຽວກັບພາກເອກະຊົນ, ຈຳນວນວິສາຫະກິດເອກະຊົນເພີ່ມຂຶ້ນຢ່າງໄວວາ ນັບແຕ່ເມື່ອລັດຖະບານປຸກລະດົມຂະບວນການລິເລີ່ມທຸລະກິດ; ປີ 2015 ມີເກືອບ 500 ພັນວິສາຫະກິດ; ປີ 2016 ມີກວ່າ 110 ພັນວິສາຫະກິດທີ່ຈົດທະບຽນໃໝ່; 6 ເດືອນຕົ້ນປີ 2017 ມີກວ່າ 61 ພັນວິສາຫະກິດທີ່ຈົດທະບຽນໃໝ່. ຈຳນວນຄອບຄົວທີ່ທຳການທຸລະກິດເອກະຊົນກໍ່ນັບມື້ນັບເພີ່ມຂຶ້ນ, ບັນລຸເກືອບ 5 ລ້ານຄອບຄົວ. ພາກເອກະຊົນກວມເອົາ 39% ຈີດີພີ - 40% ຈີດີພີ, ຖືບົດບາດເປັນເຈົ້າພາທາງໃນການສ້າງວຽກເຮັດງານທຳໃຫ້ຜູ້ອອກແຮງງານ.
ກ່ຽວກັບຂົງເຂດການລົງທຶນຈາກຕ່າງປະເທດ, ປີ 2016 ມີຫຼາຍກວ່າ 2.600 ໂຄງການທີ່ຈົດທະບຽນໃໝ່ ດ້ວຍຈຳນວນທຶນຈົດທະບຽນໃໝ່, ທຶນເພີ່ມເຕີມແລະທຶນຊື້ຫຸ້ນທັງໝົດ ບັນລຸເກືອບ 27 ຕື້ໂດລາສະຫະລັດ; 6 ເດືອນຕົ້ນປີ 2017 ມີເກືອບ 1.200 ໂຄງການທີ່ຈົດທະບຽນໃໝ່ ດ້ວຍຈຳນວນທຶນທັງໝົດຫຼາຍກວ່າ 19 ຕື້ໂດລາສະຫະລັດ. ມາຮອດປະຈຸບັນ, ທົ່ວປະເທດມີເກືອບ 23.600 ໂຄງການທີ່ຍັງເຄື່ອນໄຫວຢູ່ ດ້ວຍຈຳນວນທຶນຈົດທະບຽນທັງໝົດກວ່າ 306 ຕື້ໂດລາສະຫະລັດ.
ເພາະສະນັ້ນ, ບັນດາທັດສະນະ ແນວຄິດຊີ້ນຳ, ເປົ້າໝາຍ ໜ້າທີ່ ແລະ ວິທີແກ້ໄຂທີ່ສຳຄັນ ຢູ່ໃນບັນດາມະຕິ ຕ້ອງໄດ້ຮັບການເຊື່ອມຊຶມຢ່າງເລິກເຊິ່ງ ແລະ ໄດ້ຮັບການຜັນຂະຫຍາຍປະຕິບັດຢ່າງຄົບຊຸດ, ມີປະສິດທິຜົນ, ສ້າງໃຫ້ມີການຫັນປ່ຽນໃນຄວາມຮັບຮູ້, ເປັນເອກະພາບທາງເຈດຈຳນົງແລະການກະທຳ ໃນທົ່ວພັກ, ທົ່ວປວງຊົນ, ທົ່ວກອງທັບ, ກ່ອນອື່ນໝົດແມ່ນຖັນແຖວພະນັກງານ, ສະມາຊິກພັກ, ຂ້າລັດຖະການ, ເຈົ້າໜ້າທີ່ ແລະ ວົງການວິສາຫະກິດ, ພິເສດແມ່ນບັນດາພະນັກງານການນຳຫຼັກແຫຼ່ງຢູ່ບັນດາຂັ້ນ, ຂະແໜງການ, ທ້ອງຖິ່ນ.
ມື້ນີ້, ກົມການເມືອງ, ຄະນະເລຂາທິການສູນກາງພັກ ຈັດຕັ້ງກອງປະຊຸມອອນໄລທົ່ວປະເທດເພື່ອແນໃສ່ເຊື່ອມຊຶມ, ເຜີຍແຜ່ ແລະ ຊ່ວຍໃຫ້ບັນດາສະຫາຍການນຳຫຼັກແຫຼ່ງຢູ່ບັນດາອົງການສູນກາງ, ບັນດາທ້ອງຖິ່ນ ກຳແໜ້ນເນື້ອໃນອັນພື້ນຖານ, ບັນດາຈຸດໃໝ່ຂອງບັນດາມະຕິກອງປະຊຸມສູນກາງພັກຄັ້ງທີ 5 ສະໄໝທີ XII; ພ້ອມກັນນັ້ນກໍ່ໝູນໃຊ້ບັນດາເປົ້າໝາຍ, ທັດສະນະ, ໜ້າທີ່, ວິທີແກ້ໄຂ ເຂົ້າໃນການສ້າງໂຄງການ, ແຜນການປະຕິບັດງານຂອງບັນດາຂັ້ນ ຂະແໜງການ ສຳນັກງານອົງການ ກົມກອງ; ຍົກສູງຄວາມຮັບຜິດຊອບ, ເປັນແບບຢ່າງໃນການປະຕິບັດ, ເວົ້າໄປຄຽງຄູ່ກັບເຮັດ, ຫຼີກລ່ຽງການເວົ້າຫຼາຍເຮັດໜ້ອຍ ຫຼືມີແຕ່ເວົ້າແຕ່ບໍ່ເຮັດ, ຊີ້ນຳການຜັນຂະຫຍາຍປະຕິບັດມະຕິໃຫ້ມີປະສິດທິຜົນຕົວຈິງ. ກອງປະຊຸມໃນມື້ນີ້ຂອງພວກເຮົາເປັນການເລີ່ມຕົ້ນບັ້ນດຳເນີນຊີວິດການເມືອງ, ໂຄສະນາຢ່າງກວ້າງຂວາງເລິກເຊິ່ງ ໃນທົ່ວພັກ ທົ່ວປວງຊົນ ແລະ ທົ່ວກອງທັບ, ສ້າງໃຫ້ມີຄວາມເປັນເອກະພາບສູງທາງດ້ານຄວາມຮັບຮູ້ແລະການກະທຳ ເພື່ອນຳເອົາສາມມະຕິທີ່ສຳຄັນນີ້ ເຂົ້າໃນຊີວິດຕົວຈິງ ແລະ ເສີມຂະຫຍາຍຄຸນປະໂຫຍດໂດຍໄວ; ປະກອບສ່ວນປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ ແລະບັນດາເປົ້າໝາຍພັດທະນາເສດຖະກິດ-ສັງຄົມທີ່ວາງອອກ ຢ່າງສຳເລັດມີໄຊ.
ຕາງໜ້າກົມການເມືອງ, ຂ້າພະເຈົ້າສະແດງຄວາມຊົມເຊີຍຢ່າງສຸດໃຈ ຕໍ່ບັນດາສະຫາຍການນຳຫຼັກແຫຼ່ງຂອງບັນດາຄະນະ, ກະຊວງ, ຂະແໜງການສູນກາງ ແລະ ບັນດາທ້ອງຖິ່ນ ທີ່ມາຮ່ວມກອງປະຊຸມອອນໄລທົ່ວປະເທດໃນມື້ນີ້.
ໃນຕະຫຼອດ 30 ປີແຫ່ງການປ່ຽນແປງໃໝ່, ພັກກອມມູນິດຫວຽດນາມຍາມໃດກໍ່ກຳນົດວ່າ ການປ່ຽນແປງໃໝ່ ພັດທະນາເສດຖະກິດແມ່ນໜ້າທີ່ຈຸດໜັກໃຈກາງ, ມີຄວາມໝາຍສຳຄັນອັນດັບໜຶ່ງ, ໃນນັ້ນສຳຄັນຕົ້ນຕໍແມ່ນ ລວມສູນບຸລິມະສິດການປ່ຽນແປງໃໝ່ຈິນຕະນາການເສດຖະກິດ, ກໍ່ສ້າງ ແລະ ບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ ທີ່ສອດຄ່ອງກັບແຕ່ລະໄລຍະແຫ່ງການພັດທະນາ; ຖືວ່ານີ້ແມ່ນໜ້າທີ່ສຳຄັນທີ່ສຸດ, ເປັນປະຈຳ, ຕໍ່ເນື່ອງຂອງບັນດາຂະແໜງການ, ບັນດາຂັ້ນ ແຕ່ສູນກາງລົງຮອດທ້ອງຖິ່ນ. ປະຕິບັດແນວທາງປ່ຽນແປງໃໝ່ຂອງພັກ ແລະ ອາໄສຄວາມມານະພະຍາຍາມຂອງທົ່ວທັງລະບົບການເມືອງ, ຂອງວົງການວິສາຫະກິດແລະປະຊາຊົນທົ່ວປະເທດ, ພວກເຮົາບັນລຸໄດ້ບັນດາຜົນສຳເລັດອັນໃຫຍ່ຫຼວງ, ມີຄວາມໝາຍປະຫວັດສາດ; ເສດຖະກິດເຕີບໂຕຢ່າງຕໍ່ເນື່ອງແລະມີຄວາມໝັ້ນຄົງໃນລະດັບສູງ, ສະເລ່ຍ 6,5% - 7% ຕໍ່ປີ, ພາປະເທດເຮົາພົ້ນອອກຈາກສະພາບດ້ອຍພັດທະນາ, ກ້າວເຂົ້າສູ່ກຸ່ມປະເທດກຳລັງພັດທະນາທີ່ມີລາຍໄດ້ປານກາງ; ຮັກສາການພັດທະນາຕາມທິດທາງສັງຄົມນິຍົມໄວ້ຢ່າງໝັ້ນຄົງ; ການເມືອງ-ສັງຄົມມີຄວາມໝັ້ນຄົງ; ພັດທະນາເສດຖະກິດໄປຄຽງຄູ່ກັບປະຕິບັດຄວາມກ້າວໜ້າແລະຄວາມຍຸຕິທຳທາງສັງຄົມ, ຮັບປະກັນສະວັດດີການສັງຄົມ, ຍົກສູງຊີວິດຄວາມເປັນຢູ່ດ້ານວັດຖຸແລະຈິດໃຈຂອງປະຊາຊົນຢ່າງບໍ່ຢຸດຢັ້ງ; ການປ້ອງກັນຊາດ ປ້ອງກັນຄວາມສະຫງົບໄດ້ຮັບການເພີ່ມທະວີ; ວຽກງານການຕ່າງປະເທດແລະການເຊື່ອມໂຍງສາກົນ ໄດ້ຮັບການຍູ້ແຮງແລະບັນລຸຜົນສຳເລັດຫຼາຍຢ່າງ; ຖານະບົດບາດຂອງປະເທດເຮົາໃນເວທີສາກົນ ນັບມື້ນັບໄດ້ຍົກສູງຂຶ້ນ.
ຄຽງຂ້າງກັບບັນດາຜົນງານ, ຄວາມສຳເລັດທີ່ບັນລຸໄດ້ນັ້ນ ພວກເຮົາກໍ່ຕ້ອງຮັບຮູ້ວ່າ ຕົນຍັງມີຈຸດອ່ອນ ຂໍ້ຈຳກັດຫຼາຍຢ່າງ, ພິເສດແມ່ນ ຄຸນນະພາບ ປະສິດທິຜົນ ແລະ ຄວາມສາມາດແຂ່ງຂັນຂອງພື້ນຖານເສດຖະກິດຍັງບໍ່ທັນສູງ; ການເຕີບໂຕເສດຖະກິດຍັງບໍ່ທັນໝັ້ນຄົງ; ລະບົບກົດໝາຍ, ກົນໄກ, ນະໂຍບາຍ ຍັງບໍ່ທັນຄົບຊຸດ ແລະ ການຈັດຕັ້ງປະຕິບັດກໍ່ບໍ່ໄດ້ຕາມຄວາມຕ້ອງການ; ຕະຫຼາດບາງປະເພດເປັນຮູບເປັນຮ່າງຂຶ້ນແລະຂະຫຍາຍຕົວຊ້າ, ການເຄື່ອນໄຫວຂອງຕະຫຼາດນັ້ນ ກໍ່ຖືກຕິດຂັດ, ປະສິດທິຜົນຕ່ຳ; ຍັງບໍ່ທັນມີການບຸກທະລຸໃນການລະດົມ, ແຈກຢາຍ ແລະ ນຳໃຊ້ບັນດາແຫຼ່ງພະລັງ; ສິ່ງແວດລ້ອມແຫ່ງການລົງທຶນ, ທຸລະກິດຍັງບໍ່ທັນລຸລ່ວງແທ້ເທື່ອ, ລະດັບຄວາມໂປ່ງໃສ ຄວາມໝັ້ນຄົງກໍ່ຍັງບໍ່ທັນສູງ. ວິສາຫະກິດແຫ່ງລັດຫຼາຍແຫ່ງເຄື່ອນໄຫວບໍ່ມີປະສິດທິຜົນ; ເສດຖະກິດລວມໝູ່ປ່ຽນແປງໃໝ່ຢ່າງຊັກຊ້າ; ເສດຖະກິດເອກະຊົນຍັງບໍ່ທັນກາຍເປັນກຳລັງໜູນທີ່ສຳຄັນໜຶ່ງຂອງພື້ນຖານເສດຖະກິດ. ການເຊື່ອມໂຍງເສດຖະກິດສາກົນມີປະສິດທິຜົນຕ່ຳ; ການຂຸດຄົ້ນບັນດາໂອກາດແລະເງື່ອນໄຂທີ່ສະດວກໃນການເຊື່ອມໂຍງສາກົນ ກໍ່ບໍ່ໄດ້ຮັບຜົນດີແທ້ເທື່ອ. ຄວາມສັກສິດ, ປະສິດທິຜົນໃນການນຳພາ, ຄຸ້ມຄອງເສດຖະກິດ-ສັງຄົມ ຍັງມີຄວາມຈຳກັດໃນຫຼາຍດ້ານ.
ເພື່ອເຊື່ອມຊຶມ, ຜັນຂະຫຍາຍປະຕິບັດຢ່າງມີປະສິດທິຜົນ ບັນດາມະຕິຂອງກອງປະຊຸມສູນກາງພັກຄັ້ງທີ 5 ສະໄໝທີ XII, ຂ້າພະເຈົ້າຂໍສະເໜີໃຫ້ບັນດາສະຫາຍ ຕ້ອງກຳແໜ້ນບັນດາເປົ້າໝາຍ, ທັດສະນະຊີ້ນຳ, ໜ້າທີ່ ແລະ ວິທີແກ້ໄຂຕັ້ນຕໍ ທີ່ໄດ້ລະບຸໄວ້ໃນມະຕິ ແລະ ບົດແນະນຳຂອງສູນກາງ, ໃນນັ້ນເອົາໃຈໃສ່ເປັນສຳຄັນເຖິງເນື້ອໃນຈຳນວນໜຶ່ງດັ່ງລຸ່ມນີ້:
ທີໜຶ່ງ, ເປັນເອກະພາບໃນການຮັບຮູ້ກ່ຽວກັບບັນດາເນື້ອໃນຫຼັກແຫຼ່ງຂອງບັນດາມະຕິ:
- ກ່ຽວກັບການບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ: ພື້ນຖານເສດຖະກິດຕະຫຼາດ ກຳນົດທິດສັງຄົມນິຍົມ ທີ່ຫວຽດນາມກໍ່ສ້າງນັ້ນ ແມ່ນພື້ນຖານເສດຖະກິດທີ່ເຄື່ອນໄຫວຢ່າງເຕັມສ່ວນ, ຄົບຊຸດ ຕາມບັນດາກົດເກນຂອງເສດຖະກິດຕະຫຼາດ, ພ້ອມກັນນັ້ນ ກໍ່ຮັບປະກັນການກຳນົດທິດສັງຄົມນິຍົມ ທີ່ສອດຄ່ອງກັບແຕ່ລະໄລຍະການພັດທະນາ; ເປັນພື້ນຖານເສດຖະກິດຕະຫຼາດທີ່ທັນສະໄໝ ແລະເຊື່ອມໂຍງສາກົນ, ມີການຄຸ້ມຄອງຂອງລັດແຫ່ງອຳນາດກົດໝາຍສັງຄົມນິຍົມ, ໂດຍພັກກອມມູນິດນຳພາ, ແນໃສ່ເປົ້າໝາຍປະຊາຊົນຮັ່ງມີ, ປະເທດຊາດເຂັ້ມແຂງ, ມີປະຊາທິປະໄຕ, ຍຸຕິທຳ, ສີວິໄລ.
ການກໍ່ສ້າງແລະບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ ແມ່ນໜ້າທີ່ຍຸດທະສາດ, ແມ່ນຂອດບຸກທະລຸທີ່ສຳຄັນ, ສ້າງກຳລັງໜູນ, ປົດປ່ອຍແຫຼ່ງພະລັງ, ອຳນວຍຄວາມສະດວກທຸກຢ່າງເພື່ອພັດທະນາເສດຖະກິດ-ສັງຄັມ ຢ່າງໄວແລະໝັ້ນຄົງຍືນຍົງ, ເປັນຕົ້ນແມ່ນໃນເງື່ອນໄຂການປະຕິວັດອຸດສາຫະກຳຄັ້ງທີ 4 ພວມເກີດຂຶ້ນຢ່າງແຂງແຮງ. ໃນນັ້ນ, ສຸມໃສ່ການປັບປຸງບູລະນະກົດໝາຍກ່ຽວກັບທີ່ດິນ, ຊ່ວຍໜູນສ້າງຄວາມສະດວກໃຫ້ແກ່ການລວມສູນເຕົ້າໂຮມດິນນາ ເພື່ອພັດທະນາກະສິກຳເຕັກໂນໂລຊີສູງ; ປ່ຽນແປງໃໝ່ວຽກງານກໍ່ສ້າງແລະປະຕິບັດບັນດາແຜນກຳນັດ, ແຜນການພັດທະນາ, ລົງທຶນສາທາລະນະ ແລະ ຈັດແບ່ງບັນດາແຫຼ່ງພະລັງ; ຍູ້ແຮງການປະຕິຮູບເງືອນເດືອນ, ເງິນຄ່າແຮງ, ຮັບປະກັນສະວັດດີການສັງຄົມ; ຮີບເຮັ່ງກວດຄືນ, ແກ້ຂໍ້ຄົງຄ້າງກ່ຽວກັບລະບຽບກົດໝາຍເສດຖະກິດ ເພື່ອຮັກສາຄວາມໝັ້ນຄົງຂອງເສດຖະກິດມະຫາພາກ, ຄວບຄຸມໜີ້ສິນສາທາລະນະ, ແກ້ໄຂໜີ້ເສຍ, ຈັດວາງຄືນໃໝ່ ປ່ຽນແປງໃໝ່ ຍົກສູງປະສິດທິຜົນຂອງລະບົບບັນດາທະນາຄານການຄ້າ ແລະ ວິສາຫະກິດແຫ່ງລັດ... ພ້ອມກັນນັ້ນ, ການບູລະນະລະບຽບກົດໝາຍເສດຖະກິດ ຕ້ອງໄປຄຽງຄູ່ກັບການປ່ຽນແປງໃໝ່, ບູລະນະກົງຈັດການຈັດຕັ້ງ, ພະນັກງານຂອງທົ່ວທັງລະບົບການເມືອງ; ກຳນົດແຈ້ງ ແລະ ປະຕິບັດຢ່າງຖືກຕ້ອງ ທີ່ຕັ້ງ, ບົດບາດ, ພາລະບົດບາດແລະສາຍພົວພັນລະຫວ່າງລັດ, ຕະຫຼາດ ແລະ ສັງຄົມ ສອກຄ່ອງກັບເສດຖະກິດຕະຫຼາດ; ຮັບປະກັນການກຳນົດທິດສັງຄົມນິຍົມ; ຮັກສາແລະເພີ່ມທະວີບົດບາດນຳພາຂອງພັກ.
- ກ່ຽວກັບການສືບຕໍ່ຈັດວາງຄືນໃໝ່, ປ່ຽນແປງໃໝ່, ຍົກສູງປະສິດທິຜົນຂອງວິສາຫະກິດແຫ່ງລັດ: ເພື່ອເຮັດໃຫ້ວິສາຫະກິດແຫ່ງລັດເຄື່ອນໄຫວຢ່າງມີປະສິດທິຜົນໃນພື້ນຖານເສດຖະກິດຕະຫຼາດ, ເສິມຂະຫຍາຍໄດ້ບົດບາດຫຼັກແຫຼ່ງໃນຂົງເຂດເສດຖະກິດແຫ່ງລັດນັ້ນ, ການສືບຕໍ່ຍູ້ແຮງການຈັດວາງຄືນໃໝ່, ຫັນເປັນຫຸ້ນສ່ວນ, ຖອນທຶນອອກຈາກວິສາຫະກິດ, ຍົກສູງປະສິດທິຜົນຂອງວິສາຫະກິດແຫ່ງລັດ ເປັນໜ້າທີ່ທີ່ສຳຄັນ ຮີບດ່ວນທີ່ສຸດ. ວິສາຫະກິດແຫ່ງລັດລວມສູນເຂົ້າໃນບັນດາຂົງເຂດທີ່ສຳຄັນ ທີ່ຈຳເປັນຕ້ອງການ; ໃນບັນດາພື້ນທີ່ທີ່ສຳຄັນ ແລະ ການປ້ອງກັນຊາດ, ປ້ອງກັນຄວາມສະຫງົບ; ໃນບັນດາຂົງເຂດທີ່ວິສາຫະກິດສັງກັດພາກສ່ວນເສກຖະກິດອື່ນ ບໍ່ລົງທຶນ.
ຍົດສູງປະສິດທິຜົນການຄຸ້ມຄອງບໍລິຫານວິສາຫະກິດແຫ່ງລັດ, ຕອບສະໜອງຄວາມຮຽກຮ້ອງຕ້ອງການພຶດຕິກຳ ແລະ ມາດຕະຖານສາກົນ; ເຄື່ອນໄຫວຕາມກົນໄກຕະຫຼາດ, ເປັນເຈົ້າຕົນເອງ, ຮັບຜິດຊອບດ້ວຍຕົນເອງ, ແຂ່ງຂັນແບບສະເໝີພາບ; ຮັບປະກັນຄວາມເປີດເຜີຍ ໂປ່ງໃສ ແລະ ມີໜ້າທີ່ອະທິບາຍລາຍງານ. ສືບຕໍ່ປ່ຽນແປງໃໝ່; ຍົກສູງຄວາມສັກສິດ ປະສິດທິຜົນຂອງການຄຸ້ມຄອງ, ກວດກາ, ຕິດຕາມກວດກາ; ບໍ່ປະໃຫ້ທຶນ ຊັບສິນຂອງລັດຖືກຕົກເຮ່ຍເສຍຫາຍ, ຟຸມເຟືອຍ. ແຍກ ແລະ ກຳນົດແຈ້ງພາລະບົດບາດຄຸ້ມຄອງລັດ ກັບ ພາລະບົດບາດກຳມະສິດຂອງລັດ; ສ້າງຕັ້ງອົງການສະເພາະກິດໜຶ່ງເປັນຜູ້ຕາງໜ້າເຈົ້າຂອງກຳມະສິດ ຕໍ່ກັບວິສາຫະກິດແຫ່ງລັດ ແລະ ຕໍ່ຈຳນວນທຶນປະກອບຂອງລັດຢູ່ວິສາຫະກິດ.
ພ້ອມກັນນັ້ນ, ສຸມໃສ່ແກ້ໄຂດ້ວຍມາດຕະການຕ່າງໆໃຫ້ສຳເລັດຢ່າງຂາດຂັ້ນ ຕໍ່ບັນດາກຸ່ມເສດຖະກິດ, ສະຫະບໍລະສັດ, ວິສາຫະກິດ, ບັນດາໂຄງການ, ກິດຈະການລົງທຶນ ທີ່ບໍ່ມີປະສິດທິຜົນ, ຖືກຂາດທຶນແກ່ຍາວ, ນັບທັງມາດຕະການຍຸບເລີກ, ໃຫ້ລົ້ມລະລາຍ. ແກ້ໄຂຄວາມຜິດພາດຕ່າງໆຢ່າງເດັດດ່ຽວເຊັ່ນ ການລະເມີດກົດໝາຍ, “ຜົນປະໂຫຍດໝູ່ພວກ”, “ບໍລິສັດເດີນຫຼັງບ້ານ”, ຫາຜົນປະໂຫຍດສ່ວນຕົວ, ສໍ້ລາດບັງຫຼວງ, ຟຸມເຟືອຍ. ຜັນຂະຫຍາຍຢ່າງເຂັ້ມງວດ ຄຳສະຫຼຸບຂອງສະຫາຍເລຂາທິການໃຫຍ່, ຫົວໜ້າຄະນະຊີ້ນຳສູນກາງກ່ຽວກັບການປ້ອງກັນແລະຕ້ານການສໍ້ລາດບັງຫຼວງ, ວ່າດ້ວຍການແກ້ໄຂບັນດາຄະດີຈຸດໜັກທີ່ພົວພັນເຖິງກຸ່ມເສດຖະກິດ, ສະຫະບໍລິສັດແຫ່ງລັດ.
- ກ່ຽວກັບການພັດທະນາເສດຖະກິດເອກະຊົນ ໃຫ້ກາຍເປັນກຳລັງໜູນທີ່ສຳຄັນໜຶ່ງຂອງພື້ນຖານເສດຖະກິດ: ພັກ, ລັດຫວຽດນາມໄດ້ປະກາດໃຊ້ ແລະ ນຳພາ, ຊີ້ນຳການຈັດຕັ້ງປະຕິບັດຫຼາຍແຜນນະໂຍບາຍ, ນະໂຍບາຍ, ມາດຕະການທີ່ສຳຄັນກ່ຽວກັບການສົ່ງເສີມ ແລະ ສ້າງເງື່ອນໄຂໃຫ້ເສດຖະກິດເອກະຊົນພັດທະນ. ພາຍຫຼັງ 30 ກວ່າປີແຫ່ງການປ່ຽນແປງໃໝ່, ຄວາມຮັບຮູ້ກ່ຽວກັບຖານະທີ່ຕັ້ງ, ບົດບາດຂອງເສດຖະກິດເອກະຊົນໄດ້ມີຄວາມກ້າວໜ້າທີ່ສຳຄັນ. ໃນກອງປະຊຸມຄັ້ງນີ້, ສູນກາງກຳນົດແຈ້ງວ່າ ເສດຖະກິດເອກະຊົນ ແມ່ນກຳລັງໜູນທີ່ສຳຄັນໜຶ່ງ ເພື່ອພັດທະນາເສດຖະກິດ; ສົ່ງເສີມ, ສ້າງເງື່ອນໄຂອຳນວຍຄວາມສະດວກໃຫ້ເສດຖະກິດເອກະຊົນຂະຫຍາຍຕົວຢ່າງໄວ, ໝັ້ນຄົງຢືນຍົງ.
ເສດຖະກິດເອກະຊົນໄດ້ຂະຫຍາຍຕົວຢູ່ໃນທຸກຂະແໜງການ, ທຸກຂົງເຂດທີ່ກົດໝາຍບໍ່ຫ້າມ. ຊຸກຍູ້ພັດທະນາທຸກຮູບການຮ່ວມທຸລະກິດ, ທຸກການເຊື່ອມຕໍ່ຕາມເຄືອຂ່າຍການຜະລິດ, ພວງພະນັງຄຸນຄ່າຕະຫຼາດ ລະຫວ່າງເສດຖະກິດເອກະຊົນ ກັບເສດຖະກິດແຫ່ງລັດ, ເສດຖະກິດລວມໝູ່ ແລະ ວິສາຫະກິດທີ່ມີທຶນຈາກຕ່າງປະເທດ. ເສີມຂະຫຍາຍແລະຍົກສູງປະສິດທິຜົນການເຄື່ອນໄຫວ ຂອງບັນດາວິສາຫະກິດຂະໜາດນ້ອຍແລະຂະໜາດກາງ, ການປ່ຽນແປງໃໝ່ປະດິດສ້າງ ແລະ ຂະບວນການລິເລີ່ມທຸລະກິດ. ອຳນວຍຄວາມສະດວກໃຫ້ບັນດາຄອບຄົວແລະບຸກຄົນຮ່ວມມືນຳກັນຢ່າງສະໝັກໃຈ ເພື່ອກໍ່ສ້າງວິສາຫະກິດ ຫຼືສ້າງຮູບການຈັດຕັ້ງຮ່ວມມືເສດຖະກິດ. ສົ່ງເສີມການສ້າງຕັ້ງບັນດາກຸ່ມເສດຖະກິດເອກະຊົນຮ່ວມກຳມະສິດ ແລະ ສົ່ງເສີມເອກະຊົນປະກອບທຶນເຂົ້າໃນບັນດາກຸ່ມເສດຖະກິດແຫ່ງລັດ, ມີຄວາມສາມາດພຽງພໍໃນການເຂົ້າຮ່ວມເຄືອຂ່າຍການຜະລິດ ແລະ ພວງພະນັງຄຸນຄ່າລະດັບພາກພື້ນແລະລະດັບໂລກ.
ເອົາໃຈໃສ່ອົບຮົມສຶກສາ, ຍົກສູງຄວາມຮັບຮູ້ການເມືອງ, ຈິດໃຈເພິ່ງຕົນເອງສ້າງຕົນໃຫ້ເຂັ້ມແຂງ, ນ້ຳໃຈຮັກຊາດ, ຄວາມທະນົງໃຈ ຄວາມນັບຖືກຽດສັກສີແຫ່ງຊາດ, ສະໜິດຕິດພັນກັບຜົນປະໂຫຍດຂອງປະເທດແລະພາລະກິດກໍ່ສ້າງສັງຄົມນິຍົມ ຂອງບັນດາເຈົ້າຂອງວິສາຫະກິດ; ພັດທະນາຖັນແຖວນັກທຸລະກິດຫວຽດນາມໃຫ້ເຕີບໃຫຍ່ເຂັ້ມແຂງ, ມີສະຕິປະຕິບັດຕາມກົດໝາຍ, ມີຄວາມຮັບຜິດຊອບຕໍ່ສັງຄົມ ແລະມີຄວາມສາມາດບໍລິຫານຈັດການ ຄຸ້ມຄອງດີ; ເອົາໃຈໃສ່ກໍ່ສ້າງ, ຍົກສູງວັດທະນະທຳວິສາຫະກິດແລະຈັນຍາບັນທຸລະກິດ. ພ້ອມກັນນັ້ນ, ເພີ່ມທະວີການກວດກາ, ຕິດຕາມກວດກາ, ກວດສອບ, ປະຕິບັດການເປີດເຜີຍ ໂປ່ງໃສ; ກີດກັ້ນ, ຈຳກັດຄວາມຫຍໍ້ທໍ້, ພິເສດແມ່ນປ້ອງກັນແລະຕ້ານທຸກປະກົດການຂອງ “ລັດທິທຶນນິຍົມເພື່ອນມິດ”, ຂອງການພົວພັນ “ຜົນປະໂຫຍດໝູ່ພວກ”, “ການແຊກຄຸມນະໂຍບາຍ”, ການແຂ່ງຂັນບໍ່ຍຸຕິທຳ ເພື່ອສະແຫວງຫາຜົນປະໂຫຍດທີ່ຜິດກົດໝາຍ.
ທີສອງ, ສະເໜີໃຫ້ບັນດາສະຫາຍຈົ່ງເອົາໃຈໃສ່ຮັບຟັງບັນດາເນື້ອໃນທີ່ໄດ້ເຜີຍແຜ່, ເຊື່ອມຊຶມໃນກອງປະຊຸມ ແລະ ຄົ້ນຄວ້າເອກະສານ, ສົນທະນາແລກປ່ຽນ, ກຳແໜ້ນບັນດາແນວຄິດຫຼັກ, ພື້ນຖານຂອງບັນດາມະຕິ ເພື່ອຈະສຸມໃສ່ຊີ້ນຳ ຜັນຂະຫຍາຍປະຕິບັດ ຢ່າງມີປະສິດທິຜົນ.
ໃນນັ້ນ ເອົາໃຈໃສ່ບັນດາຈຸດທີ່ໃໝ່, ຫັນເປັນລະອຽດກ່ຽວກັບວັດຖຸປະສົງ, ທັດສະນະ, ແນວຄິດຊີ້ນຳ, ບັນດາເນື້ອໃນຫຼັກແຫຼ່ງ ແລະ ໜ້າທີ່ ວິທີແກ້ໄຂທີ່ມີລັກສະນະບຸກທະລຸ ໃນການຜັນຂະຫຍາຍປະຕິບັດມະຕິ, ປະກອບສ່ວນແກ້ໄຂຂໍ້ຄົງຄ້າງຕິດຂັດຕ່າງໆຢ່າງທັນການ, ສືບຕໍ່ປັບປຸງບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ; ແກ້ໄຂຜ່ານຜ່າຈຸດອ່ອນ ຂໍ້ຈຳກັດ ເພື່ອຈັດວາງຄືນໃໝ່, ຍົກສູງປະສິດທິຜົນຂອງວິສາຫະກິດແຫ່ງລັດ ແລະ ພັດທະນາເສດຖະກິດເອກະຊົນໃຫ້ກາຍເປັນກຳລັງໜູນທີ່ສຳຄັນຂອງພື້ນຖານເສດຖະກິດ. ພ້ອມກັນນັ້ນ, ສຸມໃສ່ຄົ້ນຄວ້າ, ເຊື່ອມຊຶມບັນດາເນື້ອໃນທີ່ພົວພັນໂດຍກົງເຖິງຂົງເຂດ, ຂະແໜງການຂອງຕົນ ເພື່ອກວດຄືນ, ດັດແປງ, ປັບປຸງເພີ່ມເຕີມ, ບູລະນະກົດໝາຍ, ກົນໄກ, ນະໂຍບາຍ ແນໃສ່ເສີມຂະຫຍາຍບັນດາຜົນສຳເລັດທີ່ບັນລຸໄດ້, ແກ້ໄຂຜ່ານຜ່ານຈຸດອ່ອນ, ຂໍ້ຄົງຄ້າງ.
ທີສາມ, ໃນທັນທີຫຼັງຈາກກອງປະຊຸມນີ້, ສະເໜີໃຫ້ບັນດາສະຫາຍອີງໃສ່ຄວາມຮັບຜິດຊອບແລະພາລະໜ້າທີ່ທີ່ໄດ້ຮັບມອບໝາຍ, ຊີ້ນຳການກໍ່ສ້າງແລະຜັນຂະຫຍາຍປະຕິບັດ ໂຄງການປະຕິບັດງານຜັນຂະຫຍາຍບັນດາມະຕິກອງປະຊຸມສູນກາງຄັ້ງທີ 5 ສະໄໝທີ XII ຂອງພັກ ຢ່າງມີປະສິດທິຜົນ. ຕິດກັບສະພາບຕົວຈິງຂອງຂະແໜງການ, ຂົງເຂດ, ສຳນັກງານອົງການ, ກົມກອງ ທີ່ເປັນພື້ນຖານ ເພື່ອກໍ່ສ້າງໂຄງການປະຕິບັດງານ, ແຜນດຳເນີນງານອັນລະອຽດ ຂອງແຕ່ລະຄະນະພັກ, ແຕ່ລະສຳນັກງານອົງການ. ສະເໜີທິດທາງ, ຈຸດປະສົງລະດັບຄາດໝາຍ, ວິທີແກ້ໄຂໃນບັນດາຂົງເຂດ, ໜ້າທີ່ວຽກງານທີ່ໄດ້ຮັບມອບໝາຍ. ພ້ອມກັນນັ້ນ, ສືບຕໍ່ຄົ້ນຄວ້າ, ສະເໜີແນະ ແລະ ສຸມໃສ່ແກ້ໄຂຄວາມຫຍຸ້ງຍາກ, ຂໍ້ຄົງຄ້າງຕິດຂັດໃນແຕ່ລະຂົງເຂດ, ຂະແໜງການ, ສຳນັກງານອົງການ, ກົມກອງ ເພື່ອໃຫ້ບັນດາທັດສະນະ, ທິດທາງຊີ້ນຳ, ເນື້ອໃນອັນພື້ນຖານຂອງບັນດາມະຕິນັ້ນ ໄດ້ຮັບການໝູນໃຊ້ແລະເສີມຂະຫຍາຍປະສິດທິຜົນໃນຊີວິດຕົວຈິງ.
ທີສີ່, ການປະຕິບັດບັນດາມະຕິຕ້ອງຮັບປະກັນຄວາມຄົບຊຸດ, ເປັນເອກະສັນກັບມະຕິກອງປະຊຸມໃຫຍ່ຄັ້ງທີ XII ແລະ ບັນດາມະຕິອື່ນຂອງສູນກາງ, ຫັນເປັນລະອຽດເປັນບັນດາມະຕິຂອງສະພາແຫ່ງຊາດ, ຂອງລັດຖະບານ, ຂອງບັນດາຊັ້ນຂັ້ນ, ຂະແໜງການ, ຂອງບັນດາທ້ອງຖິ່ນ ເພື່ອຍູ້ແຮງການພັດທະນາເສດຖະກິດ-ສັງຄົມ, ຮັກສາການປ້ອງກັນຊາດ ປ້ອງກັນຄວາມສະຫງົບ, ເປີດກວ້າງການພົວພັນຕ່າງປະເທດ; ເພີ່ມທະວີແລະປັບປຸງຄວາມເຊື່ອຖືໃນພັກ, ໃນປະຊາຊົນ. ອົງຄະນະພັກ, ການຈັດຕັ້ງພັກ ແລະ ຜູ້ນຳໜ້າຂັ້ນຕ່າງໆ ຕ້ອງຂະຫຍັນຂັນແຂງ, ສາມັກຄີ, ເຊີດຊູກົດລະບຽບວິໄນຂອງພັກ, ກົດໝາຍຂອງລັດ, ສົມທົບກັບການກວດກາ, ຕິດຕາມກວດກາ, ກວດສອບ ແລະ ປະຕິບັດວິໄນແກ້ໄຂຄວາມຜິດພາດ; ເປັນເຈົ້າການໃນການໂຄສະນາມະຕິໃຫ້ພະນັກງານ, ສະມາຊິກພັກ, ຂ້າລັດຖະການ, ເຈົ້າໜ້າທີ່, ຜູ້ອອກແຮງງານ ແລະ ປະຊາຊົນ; ເອົາໃຈໃສ່ເສີມຂະຫຍາຍບົດບາດຂອງການສື່ຂ່າວໃນຂະບວນວິວັດການປະຕິບັດ.
ເພື່ອປະຕິບັດບັນດາມະຕິຂອງສູນກາງຢ່າງມີປະສິດທິຜົນ ແມ່ນຄວາມຮັບຮູ້ຕ້ອງຮອບຄອບເລິກເຊິ່ງ, ແນວຄິດຕ້ອງລຸລ່ວງ, ຄວາມຕັດສິນໃຈຕ້ອງເດັດຂາດ, ວິທີຕ້ອງຖືກຕ້ອງ, ການກະທຳຕ້ອງຂັນແຂງ, ການຍ້ອງຍໍຊົມເຊີຍທັນການ, ວິໄນຕ້ອງເຂັ້ມງວດ. ພິເສດແມ່ນ ຂອດການຈັດຕັ້ງປະຕິບັດຂອງຄະນະພັກ, ອຳນາດການປົກຄອງຂັ້ນຕ່າງໆຕ້ອງເຂັ້ມງວດ. ກົມການເມືອງເຊື່ອໝັ້ນວ່າ, ດ້ວຍຄວາມຕັດສິນໃຈການເມືອງສູງທີ່ສຸດຂອງທົ່ວພັກ, ຄວາມເຫັນດີເຫັນພ້ອມ ແລະ ສະໜັບສະໜູນຢ່າງແຂງແຮງ ຂອງປວງຊົນ, ການມີສ່ວນຮ່ວມຂອງທົ່ວທັງລະບົບການເມືອງ, ແນ່ນອນວ່າ ຫວຽດນາມຈະສືບຕໍ່ປະຕິບັດການປ່ຽນແປງໃໝ່, ເຊື່ອມໂຍງສາກົນ ແລະ ພັດທະນາປະເທດຢ່າງສຳເລັດຜົນ, ນຳເອົາບັນດາແຜນນະໂຍບາຍ ທັດສະນະຂອງພັກ, ນະໂຍບາຍ ກົດໝາຍຂອງລັດ ເຂົ້າໃນຊີວິດຕົວຈິງ, ເພື່ອເປົ້າໝາຍປະຊາຊົນຮັ່ງມີ, ປະເທດຊາດເຂັ້ມແຂງ, ມີປະຊາທິປະໄຕ, ຍຸຕິທຳ, ສີວິໄລ ແລະ ສ້າງສາປະເທດເຮົາໃຫ້ໃຫຍ່ໂຕໂອ້ຖົງກວ່າ, ສວຍງາມກວ່າເກົ່າ ຄືຄຳຕັກເຕືອນສັ່ງສອນຂອງທ່ານປະທານ ໂຮ່ຈີມິນ ທີ່ເຄົາລົບຮັກ./.
ໂດຍ ຫງວຽນຊວັນຝຸກ,
ກຳມະການກົມການເມືອງ,
ນາຍົກລັດຖະມົນຕີແຫ່ງ ສາທາລະນະລັດສັງຄົມນິຍົມ ຫວຽດນາມ
---------------------------------
* ຫົວຂໍ້ໂດຍວາລະສານກອມມູນິດເປັນຜູ້ແຕ່ງ.
ບົດນີ້ໄດ້ລົວພິມໃນວາລະສານກອມມູນິດ ສະບັດທີ 897 (ເດືອນກໍລະກົດ 2017).